Eg er kjend med det engasjementet representanten Kristoffersen har hatt knytt til Sellafield. Eg vil derfor nytta høvet til å minna om at når det gjeld utsleppa av technetium 99 frå Sellafield, blir dei no reinsa, slik norske styresmakter har kravd, så når det gjeld technetium 99-delen, ser me no ein tilfredsstillande prosess. Den lekkasjen som det no gjaldt, var frå den andre delen av anlegget i Sellafield, som er knytt til atombrensel. Der er me no lova betre varsling. Det kunne den britiske ministeren sjølv informera meg om, at dei ønskte å få til ei betre varsling. Det synest eg er veldig positivt. Men eg har òg altså bede Statens Strålevern om å gjera ein gjennomgang for å vurdera om varslingsavtalen mellom Noreg og Storbritannia bør forbetrast.